b'\n_START_ARTICLE_\nNebe\xc5\xa1ka gloria (Far\xc4\x8dnik)\n_START_PARAGRAPH_\nNebe\xc5\xa1ka gloria je sklop stenskih fresk, delo slovenskega akademskega slikarja in fran\xc4\x8di\xc5\xa1kanskega duhovnika Bla\xc5\xbea Far\xc4\x8dnika, ki se nahaja na zaoltarski steni v cerkvi svetega Fran\xc4\x8di\xc5\xa1ka v \xc5\xa0i\xc5\xa1ki.\n_START_SECTION_\nZgodovina\n_START_PARAGRAPH_\nNjegove freske se razprostirajo preko celotne cerkve v isti vi\xc5\xa1ini kot okna. Za izdelavo vseh teh fresk je Far\xc4\x8dnik potreboval \xc5\xa1est let (med 1930 in 1935)._NEWLINE_Na\xc4\x8drt za samo zgradbo je izdelal Jo\xc5\xbee Ple\xc4\x8dnik leta 1924, medtem ko se je sama gradnja pri\xc4\x8dela naslednje leto. Cerkev je bila blagoslovljena 8. julija 1928._NEWLINE_Far\xc4\x8dnik je pri\xc4\x8del s poslikavo pri glavnem oltarju, nato pa poslikal stranske stene. Leta 1936 pa je prenehal s slikanjem v glavnem cerkvenem prostoru in poslikal stransko kapelo sv. Terezije, ki je fizi\xc4\x8dno lo\xc4\x8dena od glavnega prostora. Sam Ple\xc4\x8dnik je nasprotoval kakr\xc5\xa1nikoli poslikavi oz. dodatnemu okra\xc5\xa1evanju cerkve, saj je hotel ohraniti minimalisti\xc4\x8dni izgled, saj je sam poskrbel za vse elemente znotraj cerkve. Tudi zaradi zasnove same cerkve (predvsem zaradi nosilnih stebrov (13 m) in minimalnega prostora med glavnim oltarjem oz. glavnim prostorom in steno (4,2 m)) je ote\xc5\xbeen celostni pogled na freske in jih tako ne moremo ob\xc4\x8dudovati v njihovi polnosti.\n_START_SECTION_\nPregled\n_START_PARAGRAPH_\nFar\xc4\x8dnikove freske so nastale predvsem pod vplivom gotike in renesanse. Medtem, ko je Far\xc4\x8dnik popolnoma zanemaril ozadje slike in se posvetil enoplasti\xc4\x8dnosti motivov (izjema temu so vrste malih angelov, ki so slabo definirani in se v treh rahlo obo\xc4\x8denih vrstah razprostirajo preko vseh nadoltarnih fresk. Barve so temnej\xc5\xa1e in manj izrazite. Umetnik je uporabil tudi baro\xc4\x8dno igro oz. preplet senc in svetlobe, pri \xc4\x8demer izrazitost barve (oz. osvetljenost) nara\xc5\xa1\xc4\x8da iz strani proti sredini fresk; tako je najbolj izrazita osrednja freska Marije. V skladu z renesan\xc4\x8dno-humanisti\xc4\x8dnimi principi pa je Far\xc4\x8dnik na tem delu posvetil maksimalno pozornost realisti\xc4\x8dni upodobitvi figur. Baro\xc4\x8dnost pa je razvidna tudi pri upodobitvi predvsem obla\xc4\x8dil, ki jih avtor uporabi zelo animirano ter tudi z bolj poudarjenimi oz. mo\xc4\x8dnimi barvami kot ozadje, pri \xc4\x8demer je to storil na ta na\xc4\x8din, da vseeno posamezne figure ne izstopajo nadpovpre\xc4\x8dno izven celotnega okvira freske._NEWLINE_Glavni problem pri obravnavi Far\xc4\x8dnikovih fresk pa je ume\xc5\xa1\xc4\x8denost v prostor. Sam Ple\xc4\x8dnik namre\xc4\x8d ni hotel nobenih fresk in je temu primerno tudi zasnoval prostor. Zato je sam ogled fresk delno zastrt zaradi nosilnih stebrov in samega oltarja, ki tako zastira skoraj celotno osrednjo fresko. Sam ogled izpod fresk je tudi onemogo\xc4\x8den zaradi vi\xc5\xa1ini samih fresk kot tudi (pre)slabe osvetlitve.\n_START_SECTION_\nF1\n_START_PARAGRAPH_\nNa freski se nahaja pet angelov in en seraf. Razporejeni so v dve vrsti. V prvi, spodnji vrsti se nahajajo trije angeli. Levi angel ima v rokah cvetje, srednji angel ima v rokah knjigo (z napisom SVETI EVANGELIJI) in je prepasan s fran\xc4\x8di\xc5\xa1kanskim cingulumom. Na desni strani se nahaja \xc5\xa1e en angel. V drugi, zgornji vrsti se nahajajo tri osebe: levi angel ima v rokah cvetje, v sredini se nahaja seraf s tremi pari peruti in desni angel ima v rokah trnje. Nad obema vrstama pa se nahaja v ozadju ena vrsta angelov. Freska F1 je kompozicijsko enaka freski F5, pri \xc4\x8demer se skoraj popolnoma ujemata tudi v vsebini (5 angelov in seraf).\n_START_SECTION_\nF3\n_START_PARAGRAPH_\nF3 je najbolj preprost (kompozicijsko in vsebinsko) del celotne freske, saj je na njem upodobljena le Marija. Upodobljena je preprosto z belim obla\xc4\x8dilom, modro prepasnico, pri \xc4\x8demer nosi krono. Nahaja se v isti vi\xc5\xa1ini kot kip sv. Fran\xc4\x8di\xc5\xa1ka Asi\xc5\xa1kega, ki se nahaja na vrhu glavnega oltarja in jo tako prekriva pri pogledu s kora. Edina od vseh petih delov nima ta freska v ozadju nobenih angelov.\n_START_SECTION_\nF5\n_START_PARAGRAPH_\nNa freski se nahaja pet angelov in en seraf. Razporejeni so v dve vrsti. V prvi, spodnji vrsti se nahajajo trije angeli. Levi angel, nato srednji angel, ki ima v rokah kadilnico in desni angel, ki ima v rokah trak z napisom PRIDITE MOLIMO in MOJ BOG IN MOJE VSE. V drugi, zgornji vrsti se nahajajo tri osebe: levi angel ima v rokah cvetje, v sredini se nahaja seraf s tremi pari peruti in desni angel ima v rokah trnje. Nad obema vrstama pa se nahaja v ozadju ena vrsta angelov. Freska F5 je kompozicijsko enaka freski F1, pri \xc4\x8demer se skoraj popolnoma ujemata tudi v vsebini (5 angelov in seraf).'